**Handtering av Vankomycinresistente enterokokkar (VRE)**

1. **Hensikt og omfang**

Hindre overføring av vankomycinresistente enterokokkar (VRE) til pasientar, personale og miljø

Hindre VRE i å etablere seg og bli ein fast del av bakteriefloraen på sjukeheimen

1. **Ansvar**

Leiar for institusjonen er ansvarleg for at prosedyren er gjort kjend og blir følgt

Tilsette på sjukeheimen har ansvar for å holde seg fagleg oppdatert og være kjend med prosedyren

1. **Framgangsmåte**

Enterokokkar er en del av normalfloraen i tarm men kan forårsake infeksjonar, spesielt hos eldre. Det vanlegaste infeksjonsfokus er urinvegar. Enterokokkar kan vere resistent mot ulike typar antibiotika, ein sjeldan gang også mot vankomycin.

Berarskap med vankomycinresistente enterokokkar (VRE)kan vere langvarig og let seg ikkje fjerne med behandling. Behandling/sanering av berartilstand med VRE er derfor ikkje tilrådd. Bakterien kan overleve lenge i miljøet og smittemåten er kontaktsmitte og fekal-oral smitte.

## Kriteriar for prøvetaking

Det er ikkje tilrådd å rutinemessig undersøke bebuarar for VRE før eller ved innlegging i sjukeheim.

Ved uventa funn av VRE hjå bebuar bør ein vurdere å ta prøver av dei andre bebuarane på same avdeling. Omfang av smittesporing skal vere basert på ei lokal risikovurdering i samråd med smittevernlege/sjukeheimslege. Smittesporing omfattar ikkje tilsette.

Som hovudregel er det ikkje naudsynt å ta kontrollprøvar av ein person som har fått påvist VRE. Ein eller fleire negative kontrollprøvar utelet ikkje kolonisering, og ein må anta at bebuaren er kronisk kolonisert.

## Prøvetaking

Bruk vanleg utstyr for prøvetaking til bakteriologisk prøve. Det vil seie steril bomullspensel i transportmedium.

Ta ein prøve frå kvar stad:

* Rektalpensel (det må være synleg avføring på penselen)
* Sår og innstikkstader dersom det er sekresjon eller andre teikn på infeksjon
* Urin dersom bebuar har permanent urinvegskateter eller ved klinisk infeksjon

## Smitteverntiltak

Berarskap av VRE skal ikkje vere til hinder for behandling/rehabilitering og pleie. Bebuar kan bevege seg fritt på avdelinga, og tiltak må ikkje vere unødig belastande for bebuar og tilsette. Det er ingen restriksjonar på bebuaren sin ferdsel, samvær, aktivitet og besøk. Spreiing av VRE i sjukeheim førebyggast med nøye opplæring i og etterleving av basale smittevernrutinar. Tiltak må tilpassast slik at dei let seg gjennomføre, til dømes i høve til sårbare bebuarar.

Tilrådde tiltak:

* Eige rom og bad dersom dette er mogleg.
* Smittefrakk nyttast i stell. Ein kan nytte plastforkle i stell etter lokal risikovurdering
* Stell og toalettbesøk utførast på bebuarens rom/bad
* Bebuar skal utføre/få hjelp til å utføre god handhygiene, særleg etter toalettbesøk og før måltid
* Besøkjande treng ikkje nytte beskyttelsesutstyr, men utføre handhygiene når dei forlèt rommet
* Dagleg reinhald og desinfeksjon med sprit på kontakt- punkt, t.d. dørhandtak, lysbrytarar, handtak og armlene på rullestol, rullator og anna utstyr brukaren brukar
* Som desinfeksjonsmiddel kan det nyttast både overflatesprit og andre desinfeksjonsmiddel, til dømes Virkon®, Perasafe® eller Life Clean®.
* Tekstilar handterast som smittetøy

VRE-infeksjonar , diaré, enterostomi eller sår med mye sekresjon hos VRE-bærare aukar risikoen for smittespreiing. Det kan då være nødvendig å forsterke tiltak ein kort periode.

## Melding MSIS

VRE er definert som allmennfarleg smittsam sjukdom og er meldepliktig til MSIS. Behandlande lege skal sende melding til MSIS, Folkehelseinstituttet og kommunelege.

Mistenkt eller påvist utbrot i kommunal helseinstitusjon skal varslast til kommunelegen og statsforvalta. Kommunelegen/smittevernlegen skal, dersom mistanken ikkje raskt kan avkreftast, varsle Folkehelseinstituttet.

1. **Referansar**

[Folkehelseinstituttet. Håndtering av vankomycinresistente enterokokker (VRE) ved norske sykehus og sykehjem](https://www.fhi.no/sv/forebygging-i-helsetjenesten/smittevern-i-institusjoner/tiltak/handtering-av-vankomycinresistente-/)

[Folkehelseinstituttet. Smittevernveilederen. Enterokokkinfeksjon (inkl. Vankomycinresistente enterokokker, VRE)- Veileder for helsepersonell](https://www.fhi.no/nettpub/smittevernveilederen/sykdommer-a-a/enterokokkinfeksjon-inkl.-vankomyci/)

[Folkehelseinstituttet. Isoleringsveilederen](https://www.fhi.no/publ/eldre/isoleringsveilederen/)